  Анжелика Тихонова корреспондент Пичи Пурга ёросысь Выль Мӧнья гуртын кун но мер ужасьлы, удмурт кылбурчилы, публицистлы, журналистлы Василий Михайловлы буре ваён пул усьтӥзы, сое гуртысь школа борддор борды юнматӥзы. Со сярысь «Удмурт Кенеш» огазеяськонлэн пресс-службаез ивортӥз. Василий Михайлович Михайлов 1923-тӥ арын Пичи Пурга ёросысь Выль Мӧнья гуртын вордӥськиз. Можгаысь педучилищеез, Свердловскысь улосвылкуспо но КПСС-лэн ЦК-езлэсь Вылӥ партшколаоссэс йылпумъяз Педучилище бере Пичи Пурга ёросысь Улын Юри школаын кӧня ке ужаз. Бӧрысь сое Горд армие басьтӥзы. Быдӟым Атыкай ож дыръя со Украинаез, Польшаез, Германиез фашистъёслэсь мозмытонэ пыриськиз. Ож бере дышетон ужзэ азьланьтӥз, нош бӧрысь журналистика удысэ выжиз. Нырысь Пичи Пурга ёрос газетын редактор луыса тыршиз. Собере сое «Советской Удмуртия» газетэ ыстӥзы. Отын лулчеберетъя но улон-вылонъя ёзэтэн кивалтӥз, редакторлэн воштӥсез луиз. Ньыль но ӝыны ар лулчеберетъя министерствоын ужаз: нырысь министрлэн воштӥсез вал, бӧрысь – министр. Собере выльысь редакцие берытскиз. 20 ар ӵоже «Советской Удмуртия» газетэн кивалтӥз. 1950-тӥ аръёсы Василий Михайлович егит кылбурчиос пӧлын тужгес кужмоез вал. Солэн ужъёсыз «Кизили» альманахын, «Молот» журналын потазы. Веросъёсыз, очеркъёсыз «Гуртэ сюрес», «Сюлэм вӧсь» бичетъёсын потӥзы, «Натӥ» поэмаез – нимаз книгаен. Василий Михайлов 20 ар ӵоже коммунистической партилэн Удмурт обкомезлэн бюроезлэн ёзчиез вал. 29 ар ӵоже - Удмурт АССР-ысь Вылӥ Кенешысь депутат. Сое оглом куать ӧтчаме бырйылӥзы. Озьы ик трос аръёс ӵоже Удмуртиысь журналистъёслэн огазеяськонэнызы но «Знание» огазеяськонэн кивалтӥз. Василий Михайловичлэн батырлыко ожмаськемез но ӟеч ужамез Атыкай ожлэн II степенё орденэныз, Горд Кизили, Ужысь Горд Знамя орденъёсын, медальёсын, УАССР-ысь Вылӥ Кенешлэн но кивалтэтлэн данъян грамотаосыныз пусъемын. Солы РСФСР-ысь лулчеберет удысысь дано ужась ним сётэмын Улонысь 2015-тӥ арын кошкиз. Тодэ вайытом, улонысь кошкем 10 нимо-дано удмуртъёслы буре ваён пулъёсты Удмуртилэн кунлыкезлы 100 ар тырмон улсын дасязы. Та дырлы Константин Яковлевлы, Антонина Лисиналы но Геннадий Осиповлы буре ваён пулъёсты усьтӥзы ини. Тегъёс: Мерлык Удмуртия УдмуртКенеш ПичиПурга удмуртъёс буреваён  